**Nirim** (hepr. נִירִים‎, arab. نيريم, Dangour‎) on kibbutsi Israelin Negevin alueella. Sen asukasluku oli vuoden 2021 lopussa 408, joista 407 oli juutalaisia ja yksi arabi. Nirim tunnetaan esimerkiksi vuonna 1948 käydystä taistelusta egyptiläisiä vastaan.

Nirim oli yksi Hamasin 7. lokakuuta 2023 tekemän terroristihyökkäyksen kohteista.

Maantiede
---------

Nirim sijaitsee Etelä-Israelissa Negevin länsiosassa, lähellä Gazan kaistaa.

Historia
--------

Nirim vuonna 1948.
Nirim perustettiin Negeville yöllä 6. lokakuuta 1946 yhdessä kymmenen muun juutalaisen kylän kanssa. Vuoteen 1948 saakka Nirim oli juutalaissiirtokunnista läntisin ja lähinnä Egyptin hallitsemaa Siinain niemimaata. Sen ensimmäiset asukkaat olivat juutalaisia siirtolaisia Unkarista ja Romaniasta.

Israelin itsenäisyyssodan sytyttyä Egyptin joukot iskivät Nirimiin 15. toukokuuta. Seuranneessa taistelussa egyptiläisten epäonnistui vallata hyökkääjiä pienemmän joukon puolustama kibbutsi. Lopulta he päätyivät kiertämään sen ohi. Samalla säästyivät monet alueen muut juutalaissiirtokunnat. Nirimin rakennukset tosin tuhoutuivat lähes täysin.

Sota päättyi huhtikuussa 1949 ja Nirim siirrettiin jonkin matkaa alkuperäiseltä paikaltaan luoteeseen. Alkuperäiselle paikalle perustettiin Nir Yitzhakin kibbutsi. Sittemmin Nirim on ollut ajoittain Gazan kaistalta ammuttujen Kassam-rakettien kohde.

Nirim kärsi pahasti Hamasin terroristihyökkäyksessä 7. lokakuuta 2023. Hyökkäyksestä vastasi Hamas-komentaja Bilal Al-Kedra, jonka Israel ilmoitti surmanneensa 15. lokakuuta 2023. Israelin armeija saapui kibbutsiin vasta illalla ja surmasi sen alueella viipyneet yhdeksän terroristia.

Hyökkäyksen myötä ainakin viisi kibbutsin asukasta oli saanut surmansa ja viisi oli kateissa mahdolliseti Gazan kaistalle panttivangeiksi kaapattuina. Terroristit räjäyttivät ja polttivat useita asuintaloja, ja Israel evakuoi kibbutsin asukkaita Eilatiin. Kibbutsin jälleenrakentamiseen kerättiin nopeasti miljoona sekeliä eli neljännesmiljoona euroa.

Väestö
------

Nirimin asukasluku oli vuoden 2021 lopussa 408 ja vuoden 2019 lopussa 360. Vuonna 2002 vastaava luku oli 365.

Lähteet
-------

1. 1 2  Morris, Benny: *1948 : A History of the First Arab-Israeli War*, s. 235-239. Yale University Press, 2008. ISBN 978-0-300-12696-9. (englanniksi)
2. ↑  Regional Statistics *www.cbs.gov.il*. Viitattu 13.11.2023. (englanniksi)
3. 1 2 3 4 5  Fred Skolnik ja Michael Berenbaum: *Encyclopaedia Judaica Volume 15 Nat-Per*, s. 274. Thomson Gale, 2007. ISBN 978-0-02-865928-2. (englanniksi)
4. ↑  Lydia Aisenberg: Feeling Gaza *The Jerusalem Post*.  Arkistoitu 24.1.2011. Viitattu 24.1.2021. (englanniksi)
5. ↑  Israeli military eliminates senior Hamas commander responsible for Kibbutz Nirim massacre *The Times of India*.  15.10.2023. Viitattu 13.11.2023.
6. ↑  Fabian, Emanuel: 9 Hamas terrorists killed in the southern town of Nirim, near Gaza *The Times of Israel*.  7. lokakuuta 2023. Viitattu 13. marraskuuta 2023.
7. ↑  Borschel-Dan, Amanda: What Matters Now to Oct. 7 survivor Adele Raemer: Telling the worl *Times of Israel*.  10. marraskuuta 2023. Viitattu 13. marraskuuta 2023.
8. ↑  לחצו כאן כדי לתמוך בקמפיין עזרה לתושבי קיבוץ נירים ששרדו את התופת ממתקפת החמאס *my.israelgives.org*. Viitattu 13.11.2023. (englanniksi)
9. ↑  List of localities, in Alphabetical order (xlsx) Central Bureau of Statistics. Viitattu 25.1.2021. (englanniksi)